Diari Oficial de la Generalitat Valenciana


Sumari del DOGV 7130, del 14-10-2013 (2013/9816)

RESOLUCIÓ de 25 de setembre de 2013, del conseller de Sanitat, per la qual designa els membres de la Comissió del Pla d'Eficiència i Qualitat Assistencial per a la Gestió de Recursos Sanitaris i la Seguretat del Pacient de la Comunitat Valenciana 2014-2017
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7130

Data del DOGV
:   14-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9816


Data del document
:   25-09-2013

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * Conselleria de Sanitat

RESOLUCIÓ de 25 de setembre de 2013, del conseller de Sanitat, per la qual designa els membres de la Comissió del Pla d'Eficiència i Qualitat Assistencial per a la Gestió de Recursos Sanitaris i la Seguretat del Pacient de la Comunitat Valenciana 2014-2017 [2013/9816]  
La Llei 16/2003, de 28 de maig, de Cohesió i Qualitat del Sistema Nacional de Salut, en l'article 2, arreplega com un dels seus principis generals la prestació d'una atenció integral a la salut, comprensiva tant de la seua promoció com de la prevenció de malalties, de l'assistència i de la rehabilitació, que procura un alt nivell de qualitat. Així mateix, l'article 59 consagra el principi que la millora de la qualitat en el sistema sanitari ha de presidir les actuacions de les institucions sanitàries tant públiques com privades, i establix com un dels seus elements integrants l'existència de normes de qualitat i seguretat que contindran els requeriments que han de guiar els centres i servicis sanitaris per a poder realitzar una activitat sanitària de forma segura.   
  
En l'àmbit autonòmic, la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, establix com un dels seus principis rectors la millora contínua de la qualitat dels servicis, amb un enfocament especial a l'atenció personal, la comoditat i el tracte humà del pacient i els seus familiars, així com l'avaluació contínua dels centres públics i privats del sistema sanitari, amb criteris homogenis i de qualitat. Així, en l'article 10 arreplega que per a l'adquisició i el manteniment de la qualitat òptima del sistema de salut de la Comunitat Valenciana s'implantaran sistemes de garantia de qualitat i acreditació tant en establiments públics com privats i concertats.  
  
La Conselleria de Sanitat, en els últims anys, ha implementat accions estratègiques successives, plasmades en plans anteriors, com ara el Pla de Qualitat Total de l'Assistència Sanitària, el Pla Estratègic de l'Agència Valenciana de Salut, el Pla de Salut de la Comunitat Valenciana 2010-2013 i anteriors, el Pla d'Excel·lència de la Sanitat Valenciana i el Pla de Gestió de la Seguretat del Pacient de la Comunitat Valenciana 2009-2013, encara vigent.   
Per este motiu, una vegada aconseguits els objectius marcats en els plans anteriors, i com un pas més per a garantir una assistència sanitària d'òptima qualitat, la Conselleria de Sanitat desenrotllarà el Pla Estratègic per a l'Eficiència i la Qualitat Assistencial per a la Gestió de Recursos Sanitaris i la Seguretat del Pacient de la Comunitat Valenciana 2014-2017, en què la seguretat, l'efectivitat, l'eficiència i l'atenció centrada en el pacient són els pilars fonamentals, a fi de donar resposta a les noves necessitats dels ciutadans i professionals sanitaris.   
  
Es fa, per tant, necessària la constitució d'una comissió del pla que impulsarà, desenrotllarà i coordinarà les actuacions necessàries per a dur-lo a terme.  
En virtut de les competències que m'atribuïx l'article 4 del Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de l'Agència Valenciana de Salut, resolc:   
  
Primer   
Es constituïx la Comissió del Pla Estratègic per a l'Eficiència i la Qualitat Assistencial per a la Gestió de Recursos Sanitaris i la Seguretat del Pacient de la Comunitat Valenciana 2014-2017.   
  
Segon  
La Comissió del Pla Estratègic per a l'Eficiència i la Qualitat Assistencial per a la Gestió de Recursos Sanitaris i la Seguretat del Pacient de la Comunitat Valenciana 2014-2017 estarà composta pels membres següents:  
- El titular de la direcció general amb competències en matèria d'ordenació, avaluació, investigació, qualitat i atenció al pacient, o la persona en qui delegue, que actuarà com a president.  
- Tres representants de la direcció general amb competències en matèria d'ordenació, avaluació, investigació, qualitat i atenció al pacient, un amb competències en matèria d'atenció i comunicació amb el pacient i dos amb competències en matèria d'avaluació i qualitat assistencial, un dels quals actuarà com a secretari de la comissió.  
- Un representant de la Secretaria Autonòmica de Sanitat amb competències en matèria de sistemes d'informació.  
- Dos representants de la Subsecretaria de la Conselleria de Sanitat, un amb competències en matèria d'inspecció de servicis sanitaris i un altre amb competències en matèria d'inspecció i ordenació sanitària pertanyent a les direccions territorials.  
- Un representant de la direcció general amb competències en matèria d'assistència sanitària.  
- Un representant de la direcció general amb competències en matèria de farmàcia i productes sanitaris.  
- Un representant de la direcció general amb competència en matèria de salut pública.  
- Un representant de l'Escola Valenciana d'Estudis per a la Salut, a proposta de la Subsecretaria.  
- Un representant de l'Administració de la Generalitat amb competències en matèria de qualitat i d'inspecció general de servicis.  
- La Comissió del Pla podrà sol·licitar, així mateix, la col·laboració d'altres professionals pertanyents a diversos organismes i institucions relacionats amb esta matèria.  
  
Tercer  
Són funcions de la Comissió del Pla estratègic per a l'eficiència i la qualitat assistencial per a la gestió de recursos sanitaris i la seguretat del pacient de la Comunitat Valenciana 2014-2017 les següents:  
  
- Elaborar la proposta del pla.  
- Desenrotllar, coordinar i avaluar les actuacions necessàries per a l'execució del pla.  
  
Quart   
Publicar la resolució en el Diari Oficial de la Comunitat Valenciana.  
  
València, 25 de setembre de 2013.- El conseller de Sanitat: Manuel Llombart Fuertes.